CELEX: 32013R0093
Language: et
Date: 2013-02-01 00:00:00
Title: Komisjoni määrus (EL) nr 93/2013, 1. veebruar 2013 , millega kehtestatakse üksikasjalikud eeskirjad nõukogu määruse (EÜ) nr 2494/95 (tarbijahindade harmoneeritud indeksite kohta) rakendamiseks seoses omaniku kasutuses olevate eluasemete hinnaindeksi loomisega  EMPs kohaldatav tekst

2.2.2013   
            
            
               ET
            
            
               Euroopa Liidu Teataja
            
            
               L 33/14
            
         KOMISJONI MÄÄRUS (EL) nr 93/2013,
   1. veebruar 2013,
   millega kehtestatakse üksikasjalikud eeskirjad nõukogu määruse (EÜ) nr 2494/95 (tarbijahindade harmoneeritud indeksite kohta) rakendamiseks seoses omaniku kasutuses olevate eluasemete hinnaindeksi loomisega
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 23. oktoobri 1995. aasta määrust (EÜ) nr 2494/95 ühtlustatud tarbijahinnaindeksite kohta, (1) eriti selle artikli 4 kolmandat lõiku ja artikli 5 lõiget 3,
   võttes arvesse Euroopa Keskpanga arvamust (2),
   ning arvestades järgmist:
   
               (1)
            
            
               Nõukogu määruses (EÜ) nr 2494/95 on sätestatud tarbijahindade harmoneeritud indeksite tootmine.
            
         
               (2)
            
            
               Tuleks uurida eluasemete, eriti omaniku kasutuses olevate eluasemete hinnaindeksite loomist, et parandada tarbijahindade harmoneeritud indeksite asjakohasust ja võrreldavust.
            
         
               (3)
            
            
               Omaniku kasutuses olevate eluasemete hinnaindeksite koostamiseks on vaja arvutada eluaseme hinnaindeksid. Eluaseme hinnaindeksid on ka iseenesest olulised näitajad.
            
         
               (4)
            
            
               Omanike kasutuses olevate eluasemete hinnaindeksite ja eluaseme hinnaindeksite koostamiseks on vaja metoodilist juhendit, et tagada usaldusväärsed ja võrreldavad tulemused kõikidest liikmesriikidest.
            
         
               (5)
            
            
               Käesoleva määrusega ettenähtud meetmed on kooskõlas Euroopa statistikasüsteemi komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Reguleerimisese
   Käesoleva määrusega luuakse omaniku kasutuses olevate eluasemete hinnaindeksid, et parandada tarbijahindade harmoneeritud indeksite asjakohasust ja võrreldavust.
   Artikkel 2
   Mõisted
   Käesolevas määruses kasutatakse järgmisi mõisteid:
   
               1)
            
            
               „omaniku kasutuses olevate eluasemete hinnaindeks” on indeks, millega mõõdetakse muutusi kodumajapidamissektori seisukohast uute eluasemete ning muude kaupade ja teenuste tehinguhindades, mida kodumajapidamised soetavad omanike-kasutajatena;
            
         
               2)
            
            
               „eluaseme hinnaindeks” on indeks, millega mõõdetakse muutusi kodumajapidamiste ostetud eluasemete tehinguhindades.
            
         Artikkel 3
   Kaetus
   1.   Omaniku kasutuses olevate eluasemete hinnaindeks katab järgmisi kulukategooriaid:
   
               O.1.
            
            
               Omaniku-kasutaja eluasemekulud
            
         
               O.1.1.
            
            
               Eluasemete omandamine
            
         
               O.1.1.1.
            
            
               Uued eluasemed
            
         
               O.1.1.1.1.
            
            
               Uute eluasemete ostud
            
         
               O.1.1.1.2.
            
            
               Iseehitatud eluasemed ja põhjalikud renoveerimised
            
         
               O.1.1.2.
            
            
               Kodumajapidamiste jaoks uued olemasolevad eluasemed
            
         
               O.1.1.3.
            
            
               Muud eluaseme omandamisega seotud teenused
            
         
               O.1.2.
            
            
               Eluasemete omandiline kuuluvus
            
         
               O.1.2.1.
            
            
               Põhjalikud remondi- ja hooldustööd
            
         
               O.1.2.2.
            
            
               Eluasemetega seotud kindlustus
            
         
               O.1.2.3.
            
            
               Muud eluaseme omandilise kuuluvusega seotud teenused
            
         2.   Eluaseme hinnaindeks katab järgmisi kulukategooriaid:
   
               H.1.
            
            
               Eluasemete ostud
            
         
               H.1.1.
            
            
               Uute eluasemete ostud
            
         
               H.1.2.
            
            
               Olemasolevate eluasemete ostud
            
         3.   Omaniku kasutuses olevate eluasemete hinnaindeks põhineb netoomandamise lähenemisviisil, millega mõõdetakse muutusi tegelikes hindades, mida tarbijad maksavad kodumajapidamissektori seisukohast uute eluasemete omandamisel, samuti muutusi eluasemete omandilise kuuluvuse ja selle üleminekuga seotud muudes kuludes.
   4.   Indeks katab kõiki artikli 3 lõikes 1 määratletud eluasemekulu kategooriaid, mille kaal on vähemalt üks sajandik eluaseme kogukuludest O.1. Indeks katab kõiki artikli 3 lõikes 2 määratletud eluasemekulu kategooriaid, mille kaal on vähemalt üks sajandik eluaseme kogukuludest H.1.
   Artikkel 4
   Metoodiline juhend
   1.   Komisjon (Eurostat) koostab tihedas koostöös liikmesriikidega juhendi, milles esitatakse metoodiline raamistik käesoleva määruse alusel toodetavate omaniku kasutuses olevate eluasemete hinnaindeksi ja eluaseme hinnaindeksi jaoks (edaspidi „metoodiline juhend”). Nõuetekohaselt põhjendatud juhtudel komisjon (Eurostat) uuendab juhendit, vastavalt menetluskorrale, mille kiidab heaks statistikasüsteemi komitee.
   2.   Omaniku kasutuses olevate eluasemete hinnaindeksi ja eluaseme hinnaindeksi koostamisel kohaldatakse Euroopa Parlamendi ja nõukogu määruse (EÜ) nr 223/2009 (3) artikli 12 lõikes 1 osutatud kvaliteedikriteeriume.
   3.   Liikmesriigid esitavad nõudmisel komisjonile (Eurostatile) vajaliku teabe, et hinnata omaniku kasutuses olevate eluasemete hinnaindeksi ja eluaseme hinnaindeksi vastavust käesoleva määruse sätetele.
   Artikkel 5
   Nõuded andmetele
   1.   Liikmesriigid koostavad ja esitavad komisjonile (Eurostatile) hinnaindeksid artiklis 3 sätestatud kategooriate kohta metoodilise juhendi kohaselt.
   2.   Liikmesriigid esitavad kvartaalsed hinnaindeksid. Lisaks kvartaalsetele hinnaindeksitele võivad liikmesriigid esitada indeksid ka kuude kaupa.
   3.   Artikli 3 lõikes 1 osutatud indeksid tuleb esitada alates 2014. aasta kolmandast kvartalist, mil esimene indeks kajastaks 2014. aasta teist kvartalit. Artikli 3 lõikes 2 osutatud indeksid tuleb esitada alates 2012. aasta kolmandast kvartalist, mil esimene indeks kajastaks 2012. aasta teist kvartalit.
   4.   Liikmesriigid esitavad komisjonile (Eurostatile) kvartaalsed indeksid tähtaja jooksul, mis ei ületa 85 päeva selle kvartali lõpust, mida indeksid kajastavad. Liikmesriigid, kes otsustavad esitada indeksid kuude kaupa, peavad need esitama 30 päeva jooksul alates selle kuu lõpust, mida indeksid kajastavad.
   5.   Liikmesriigid peavad igal aastal koostama ja komisjonile (Eurostatile) esitama metoodilises juhendis määratletud kulutuste osakaalu omaniku kasutuses olevate eluasemete hinnaindeksi ja eluaseme hinnaindeksi kohta kooskõlas komisjoni määrusega (EL) nr 1114/2010 (4).
   Kvartaalsete indeksite kaalud tuleb esitada hiljemalt 15. juuniks sellele aastale järgneval aastal, mille kohta kaalud käivad.
   Liikmesriigid, kes esitavad indeksid kuude kaupa, peavad vastavad kaalud esitama hiljemalt 20. veebruariks sellele aastale järgneval aastal, mille kohta kaalud käivad.
   6.   Liikmesriigid koostavad ja esitavad komisjonile (Eurostatile) hinnangulised tagasiulatuvad andmed artikli 3 lõikes 1 osutatud indeksite kohta alates 2010. aasta esimese kvartali indeksist hiljemalt artikli 5 lõigetes 3 ja 4 osutatud tähtaegadeks. Liikmesriigid koostavad ja esitavad komisjonile (Eurostatile) hinnangulised tagasiulatuvad andmed artikli 3 lõikes 2 osutatud indeksite kohta alates 2008. aasta esimese kvartali indeksist hiljemalt artikli 5 lõigetes 3 ja 4 osutatud tähtaegadeks.
   7.   Liikmesriigid esitavad käesoleva määruse alusel nõutavad andmed ja nendega seotud metaandmed komisjoni (Eurostat) määratud andmevahetusstandardi kohaselt. Andmed ja metaandmed esitatakse komisjonile (Eurostatile) ühtse andmesisestusportaali kaudu või sellisel viisil, et komisjon pääseb neile ühtse andmesisestusportaali kaudu juurde.
   Artikkel 6
   Üleminekumeetmed
   1.   Nii üks aasta kui ka kolm aastat pärast käesoleva määruse jõustumist esitavad liikmesriigid komisjonile (Eurostatile) aruande andmete kvaliteedi kohta Euroopa statistikasüsteemis ja metoodilises juhendis määratletud standardite kohaselt.
   2.   Komisjon (Eurostat) koostab viie aasta jooksul alates käesoleva määruse jõustumisest aruande käesoleva määruse alusel loodud indeksite kohta, eelkõige selle kohta, kui suures osas on need vastavuses komisjoni määrusega (EÜ) nr 1749/96 (5) ja määrusega (EL) nr 1114/2010. Kõnealuses aruandes käsitletakse ka seda, kuidas omaniku kasutuses olevate eluasemete indeks sobib lõimimiseks tarbijahindade harmoneeritud indeksitesse.
   Artikkel 7
   Jõustumine
   Määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 1. septembrist 2012. Käesolev määrus on tervikuna siduv ja aluslepingute kohaselt liikmesriikides vahetult kohaldatav.
   
      Brüssel, 1. veebruar 2013
      
         
            Komisjoni nimel
         
         
            president
         
         José Manuel BARROSO
      
   
   
      (1)  EÜT L 257, 27.10.1995, lk 1.
   
      (2)  Arvamus on esitatud 19. oktoobril 2012 (Euroopa Liidu Teatajas seni avaldamata).
   
      (3)  ELT L 87, 31.3.2009, lk 164.
   
      (4)  ELT L 316, 2.12.2010, lk 4.
   
      (5)  EÜT L 229, 10.9.1996, lk 3.